คณะผู้เลือกตั้ง โหวตรับรองชัยชนะ “ไบเดน” นั่งเก้าอี้ ปธน.สหรัฐ คนที่ 46 อย่างเป็นทางการ
คณะผู้เลือกตั้ง 306 เสียง โหวตรับรองชัยชนะ “ไบเดน” นั่งเก้าอี้ ปธน.สหรัฐ คนที่ 46 อย่างเป็นทางการ
คณะผู้เลือกตั้ง 306 เสียง โหวตรับรองชัยชนะ “ไบเดน” นั่งเก้าอี้ ปธน.สหรัฐ คนที่ 46 อย่างเป็นทางการ
15 ธ.ค. 2563

คณะผู้เลือกตั้งสหรัฐ (Electoral College) ได้ลงคะแนนเสียงให้นายโจ ไบเดน เป็นผู้ชนะการเลือกตั้งประธานาธิบดีสหรัฐอย่างเป็นทางการแล้ว ซึ่งจะทำให้นายไบเดนก้าวขึ้นเป็นประธานาธิบดีสหรัฐคนที่ 46
คณะผู้เลือกตั้งได้จัดการประชุมในแต่ละรัฐทั้งหมด 50 รัฐ เพื่อหย่อนบัตรเลือกตั้งประธานาธิบดีในวันจันทร์ (14 ธ.ค.63) ตามเวลาท้องถิ่น ขณะที่สื่อระบุว่า นายไบเดนได้คะแนนเสียงจากคณะผู้เลือกตั้ง 306 เสียง ซึ่งมากเกินพอสำหรับจำนวนที่ต้องการ 270 เสียงในการคว้าชัยชนะในการเลือกตั้ง ขณะที่ประธานาธิบดีโดนัลด์ ทรัมป์ได้เพียง 232 เสียง
ที่ผ่านมา กระบวนการลงคะแนนเสียงของคณะผู้เลือกตั้งสหรัฐมักไม่เป็นที่สนใจของสาธารณชน แต่สำหรับในปีนี้ ชาวสหรัฐและผู้คนทั่วโลกต่างให้ความสนใจกระบวนการต่างๆ ที่ยังคงเหลืออยู่ เนื่องจากปธน.ทรัมป์ยังคงไม่ยอมรับความพ่ายแพ้ในการเลือกตั้ง แม้ว่าจะผ่านพ้นการเลือกตั้งในวันที่ 3 พ.ย.มาแล้วกว่า 1 เดือน โดยเขาอ้างว่ามีการโกงการเลือกตั้ง แม้ไม่มีหลักฐานยืนยันก็ตาม
สำหรับในขั้นตอนต่อไปนั้น ในวันที่ 23 ธ.ค. รองประธานาธิบดีไมค์ เพนซ์ ซึ่งมีสถานะเป็นประธานวุฒิสภาโดยตำแหน่ง จะทำการรับมอบใบรับรองผลการลงคะแนนเลือกตั้งประธานาธิบดีอย่างเป็นทางการจากคณะผู้เลือกตั้ง
ต่อมา ในวันที่ 6 ม.ค.2564 สภาคองเกรสจะจัดการประชุมร่วมวุฒิสภาและสภาผู้แทนราษฎรเพื่อนับผลคะแนนการเลือกตั้งประธานาธิบดีจากคณะผู้เลือกตั้ง โดยรองประธานาธิบดีไมค์ เพนซ์ จะเป็นประธานการประชุม และจะเป็นผู้ประกาศผลการนับคะแนน โดยผู้ที่ได้รับคะแนนเสียงจากคณะผู้เลือกตั้งไม่น้อยกว่า 270 เสียง จากทั้งหมด 538 เสียง จะได้เป็นประธานาธิบดีคนใหม่ของสหรัฐ
และสุดท้าย ในวันที่ 20 ม.ค. 2564 นายไบเดน ว่าที่ประธานาธิบดี จะเข้าพิธีสาบานตนเพื่อรับตำแหน่งอย่างเป็นทางการ